Moordenaars, verkragters moet verstoot word, sê premierOscar Mabuyane langs ŉ foto van die sesjarige Inathi Mhlalo by haar begrafnis (Foto: Facebook/Oscar Mabuyane) Moordenaars en verkragters kan nie gerehabiliteer word nie, het die Oos-Kaapse premier, Oscar Mabuyane, tydens die begrafnis van die sesjarige Inathi Mhlalo gesê. Hy het die Woensdag die begrafnis in Mdantsane in Oos-Londen bygewoon. Inathi het op 26 Oktober verdwyn toe sy na ŉ plaaslike winkel toe gestap het om skyfies en lekkergoed te gaan koop. Toe sy nie teruggekeer het huis toe nie, het haar familie en lede van die gemeenskap na haar begin soek. Haar halfnaakte liggaam is ure later in die bosse gevind. Mabuyane het tydens die begrafnis gesê verkragters en moordenaars van vroue en kinders moet verstoot word. “Ons kan ŉ dief en ŉ dwelmhandelaar rehabiliteer, maar verkragters en moordenaars van vroue en kinders moet nie in ŉ kategorie geplaas word van oortreders wat gerehabiliteer kan word nie. Hulle moet uitgeworpenes wees want hulle pleeg ernstige gewelddadige misdade wat in die eerste plek nie in ons samelewing moet plaasvind nie.” Mabuyane het aan roubeklaers gesê indien hulle genade betoon word, herhaal hulle hul oortredings, selfs wanneer hulle op parool vrygelaat word. “Oortreders is te gemaklik in ons tronke. Hulle dink dit is ŉ vakansie. In ŉ ideale wêreld sal mense nie vroue verkrag of vermoor nie, want hulle weet as hulle gevang word, sal hulle die ergste toestande in tronke beleef. Maar ongelukkig is dit in ons land die teenoorgestelde.” Mabuyane het Maandag die familie se huis besoek. Hy het gesê Inathi se ma het in sy hart ingekruip toe sy gesê het haar dogter wou graag ŉ model of ŉ dokter word. Hy sê ŉ ander benadering moet dringend ingestel word om dié tipe gewelddadige misdade te voorkom en oortreders moet swaar gestraf word binne die raamwerk van die wet. Volgens Eyewitness News (EWN) het inwoners van Mdantsane Vrydag ŉ man aangeval en doodgemaak toe hulle hom van Inathi se moord verdink het.